**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 17.12.2018, ora 08.00 – 18.12.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 18.12.2018, ora 7.00**

**RÂURI**

**Debitele au fost, în general, staționare**, exceptând cursurile mijlocii și inferioare ale râurilor Argeș, Ialomița și Bârlad, unde au fost în creștere, ca urmare a propagării.

Debitele se situează la valori cuprinse între 30-90% din mediile multianuale lunare, mai mari (peste normalele lunare) pe râurile din bazinele: Suceava, Moldova, Trotuș, cursul mijlociu și inferior al Siretului, pe unii afluenți ai Oltului inferior, bazinul superior al Argeșului, bazinul superior și mijlociu al Ialomiței, pe unele râuri din Dobrogea şi mai mici (sub 30% din normalele lunare) pe râurile din bazinele hidrografice: Lăpuș, Crasna, Crișul Negru, Crișul Alb, Bistra, Moravița, Nera, Cerna, Bârlad, Jijia și pe unele râuri din bazinul Mureșului (Comlod, Feernic, Secaș, Ampoi, Râul Mare, Râul Galben).

Formațiunile de gheață (gheaţă la mal şi izolat pod de gheaţă și năboi) prezente pe râurile din nordul, centrul și estul țării și izolat pe celelalte râuri s-au menținut fără modificări importante.

Curge năboi pe Vaser, Iza, Mara, Bega Veche, Vâlsan, unii afluenți ai Olltului mijlociu și inferior, pe cursurile superioare ale Lăpușului, Crișului Repede și Jiului.

**Nivelurile** pe râuri la staţiile hidrometrice **se situează sub** **COTELE DE ATENŢIE**.

**Debitele vor fi în scădere**, exceptând râurile din sudul țarii unde vor fi în general staționare.

Formațiunile de gheață vor fi în intensificare și ușoară extindere pe râurile din nordul și centrul țării și se vor menține fară modificări importante pe celelalte râuri.

**Nivelurile** pe râuri la staţiile hidrometrice **se vor situa sub** **COTELE DE ATENŢIE**.

**DUNĂRE**

**Debitul la intrarea în ţară** (secţiunea Baziaş) în intervalul 17-18.12.2018 **a fost în creştere, având valoarea de 3600 m3/s**, sub media multianuală a lunii **decembrie (5200 m3/s).**

În aval de Porţile de Fier debitele au fost în creştere.

**Debitul la intrarea în ţară** (secţiunea Baziaş) **va fi** în scădere **(3500 m3/s).**

În aval de Porţile de Fier debitele vor fi în scădere pe sectorul Gruia – Calafat şi în creştere pe sectorul Bechet – Tulcea.

**2.** **Situaţia meteorologică în intervalul 17.12.2018, ora 08.00 –18.12.2018, ora 06.00**

**Administraţia Naţională de Meteorologie (A.N.M.) a emis în data de 17.08.2018, la ora 10.30, o Informare meteorologică nr. 75, vizând precipitații mai ales sub formă de ninsoare, strat de zăpadă nou depus, pentru intervalul 17.12.2018, ora 12.00-18.08.2018, ora 12.00.** Astfel, în intervalul menționat, în nordul și în estul Olteniei, în jumătatea de vest a Munteniei, Transilvania, Maramureș, precum și în zona Carpaților Meridionali și Orientali, vor fi precipitații mai ales sub formă de ninsoare și se va depune strat nou de zăpadă, în general între 10 și 20 cm. În prima parte a zilei de luni (17 decembrie) în Carpații Meridionali, la altitudini de peste 1700 m vântul va avea intensificări cu rafale ce vor depăși viteze de 70…80 km/h, iar ninsoarea va fi viscolită. **Observații:** Temporar în estul, centrul și sud-estul țării, pe arii restrânse va fi polei sau ghețuș.

Această Informare meteorologicăa fost transmisă de către Centrul Operativ pentru Situaţii de Urgenţă al Ministerului Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate:*

- *Alba, Arad, Argeş, Bacău, Bihor, Bistriţa-Năsăud, Botoşani, Braşov, Brăila, Buzău, Caraş-Severin, Călaraşi, Cluj, Constanţa, Covasna, Dâmboviţa, Dolj, Galaţi, Giurgiu, Gorj, Harghita, Hunedoara, Ialomiţa, Iaşi, Ilfov, Maramureş, Mehedinţi, Mureş, Neamţ, Olt, Prahova, Sălaj, Satu Mare, Sibiu, Suceava, Teleorman, Timiş, Tulcea, Vaslui, Vâlcea, Vrancea şi Municipiul Bucureşti (42 de prefecturi).*

**În ţară,** vremea a fost predominant închisă, iar din punct de vedere termic, rece pentru această dată, în cea mai mare parte a țării, exceptând zona Carpaților Orientali unde valorile diurne au fost ușor mai ridicate decât cele specifice datei. Temperaturile maxime s-au încadrat între -3 grade la Șiria (jud. Arad), Darabani, Suceava, Rădăuți și Cotnari  și 7 grade la Mangalia. Au căzut precipitații, pe arii relativ extinse în nord-vest, centru și sud, mai restrânse în nord-est și cu totul izolat în vest. Acestea au fost sub formă de ninsoare în Banat, Crișana și Maramureș, predominant ninsori în Transilvania și la munte, mai ales lapoviță și ninsoare în Moldova, ploaie și burniță în Dobrogea și mixte în Oltenia și în Muntenia. În Subcarpații Getici, pe spații mici, cantitațile de apă au depășit 10 l/mp. S-a produs polei, local în Muntenia și jumătatea de sud a Moldovei și izolat în Oltenia. Vântul a suflat slab până la moderat cu unele intensificări în sud-estul teritoriului și pe crestele montane. Aseară, la ora 20.00, cu excepția Dobrogei și a Bărăganului, era strat de zăpadă în majoritatea regiunilor, cu grosimi în platformele stațiilor meteorologice de până la 152 cm la munte (Bâlea Lac), 59 cm în Transilvania, 49 cm în Banat, 41 cm în Muntenia, 38 cm în Oltenia, 36 cm în Crișana, 32 cm în Maramureș, 15 cm în Moldova. În nord-est și în zonele joase de relef, din vest, nord-vest și est-sud-est, a fost ceață la începutul intervalului. La ora 06.00, valorile termice erau cuprinse între -8 grade la Oradea și Chișineu-Criș și 2 grade la Mangalia și Constanța-dig.

**Observaţie:** *Începând de ieri, de la ora 06, au fost în vigoare 27 de mesaje de atenționare - cod galben - pentru fenomene meteorologice periculoase imediate, emise după cum urmează: 12 de CNPM București pentru Muntenia, 8 de SRPV Bacău, 3 de SRPV Cluj-Napoca, 2 de SRPV Craiova și câte 1 de SRPV Sibiu și SRPV Timișoara.*

**La Bucureşti,** vremea s-a menținut închisă. Temporar, au căzut precipitații slabe, sub formă de ploaie la început, apoi predominant ninsoare. Trecător, în cursul zilei, s-a format polei. Vântul a suflat slab și moderat. Aseară, la ora 20.00, în platformele stațiilor meteorologice, stratul de zăpadă măsura 2 cm la Afumați, 5 cm la Filaret și 6 cm la Băneasa. Temperatura maximă a fost de 0 grade, iar la ora 06.00 se înregistrau -2 grade la Băneasa și -1 grad la Filaret și Afumați.

**3. Prognoza meteorologică în intervalul 18.12.2018, ora 08.00 –19.12.2018, ora 08.00**

**În ţară,** vremea va fi în general închisă și rece. Local, îndeosebi în regiunile centrale, sudice și de răsărit, precum și la munte, se vor semnala precipitații, predominant sub formă de ninsoare, iar în Dobrogea, acestea vor fi și sub formă de lapoviță și ploaie. Izolat vor mai fi condiții de polei. Vântul va sufla slab și moderat, cu unele intensificări în sud-estul țării. Temperaturile maxime se vor încadra între -5 și 3 grade, iar cele minime între -11 și -2 grade.

**La Bucureşti,** vremea va fi rece și se va menține închisă. Trecător va ninge slab, iar vântul va sufla slab și moderat. Temperatura maximă se va situa în jurul valorii de 0 grade, iar cea minimă va fi de -5...-3 grade.

**4. Buletin nivometeorologic valabil pentru masivele Bucegi şi Făgăraş (versantul nordic)**

**emis pentru perioada 17 decembrie 2018 ora 20 – 18 decembrie 2018 ora 20.00.**

**STAREA STRATULUI DE ZĂPADĂ în data de 17.12.2018, ora 14.00:**

În ultimele două zile vremea a fost în general închisă și a continuat să ningă în întreaga zonă montană. Vântul a prezentat intensificări din sector nord-vestic, viscolind zăpada, astfel încât s-au format plăci de vânt și zăpada s-a depus în zonele adăpostite, formând depozite mai însemnate. La ora 14 stratul de zăpadă măsura: 82 cm la Vf. Omu, 74 cm la Bâlea-Lac, 15 cm la Predeal, 8 cm la Fundata și 7 cm la Sinaia.

**EVOLUŢIA VREMII ÎN INTERVALUL: 17.12.2018 ora 20 – 18.12.2018 ora 20:00.**

Vremea va fi geroasă noaptea, iar ziua apropiată de normalul termic al perioadei. Cerul va fi variabil, temporar noros. Trecător va mai fulgui, iar spre sfârșitul intervalului va începe să ningă. Vântul va sufla slab şi moderat, cu intensificări izolate. Vor fi condiții de ceaţă, asociată şi cu depunere de chiciură.

**Peste 1800 m:** temperaturi minime: -17 la -13 gr.C; temperaturi maxime mâine: -9 la -6 gr.C

**Sub 1800 m:** temperaturi minime: -13 la -10 gr.C; temperaturi maxime mâine: -6 la -3 gr.C

**STABILITATEA şi EVOLUŢIA STRATULUI de ZĂPADĂ:**

**La altitudini mai mari de 1800 m: RISC MARE (4)**

Pe fondulninsorilor însemnate din ultima perioadă stratul de zăpadă nou format este puțin stabilizat, are rezistenţă scăzută şi coeziune slabă între cristale sau cu straturile mai vechi. Pe văi şi în zonele adăpostite se vor acumula noi depozite de zăpadă, iar pe versanți se vor forma în continuare plăci de vânt cu rezistență scăzută. Pe numeroase pante suficient de înclinate, chiar şi spontan se pot declanşa avalanşe de dimensiuni medii și mari, riscul fiind amplificat la supraîncărcări oricât de slabe.

**La altitudini mai mici de 1800 m: RISC MODERAT (2)**

La suprafațăstratul depus în ultimele două zile este de până la 30 cm, iar în următoarele 24 ore va mai crește ca urmare a ninsorilor așteptate. Pe văi și în zonele adăpostite sunt acumulări mai mari de zăpadă. Acest strat este puțin stabilizat și nu prezintă aderență la stratul preexistent, peste care poate aluneca cu ușurință, mai ales la supraîncărcări, declanșând avalanșe de dimeniuni mici și medii, dar la peste 1600 metri există posibilitatea declanșării și de avalanșe spontane, de dimensiuni mai mici.

**RISC MARE (4) –** cod roşu (4) ■ - stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncarcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**Notă: RISC MODERAT -** cod galben (2) ■: pe anumite pante suficient de inclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**ABA Mureş** revine cu informaţii referitoare la poluarea cu ape uzate manifestată printr-o culoare gri închis a apei şi spumă densă pe râul Târnava Mică (creșterea concentraţiei de CCO-Cr, cloruri, materii în suspensie și amoniu), în Municipiul Târgu Mureş, jud Mureş din data de 13.11.2018, ora 12.00. La data de 13.11.2018 reprezentanţii S.H. Târnăveni și SGA Mureş (Inspecție), s-au deplasat în teren pentru investigații. Nu au fost afectate folosințe în aval de evacuare. Nu s-a înregistrat mortalitate piscicolă.

În urma verificărilor pe teren , conform procesului verbal de constatare încheiat la data de 14.11.2018 (nr.12700/14.11.2018), s-au constatat următoarele:

-pe conducta de canalizare a apelor pluviale , care a aparținut fostei fabrici de lapte din mun. Târnăveni, str. Industriei nr.4, amplasament care în prezent aparține S.C. EURO MANAGEMNT @CONSULTING S.R.L.(proprietarul platformei), se evacuau ape uzate cu un debit de cca.1-1,5 l/sec în r. T-va Mică.

-pe amplasamenul în cauza funcționează patru societați (exista contract de locație cu proprietarul platformei S.C. EURO MANAGEMENT @CONSULTING S.R.L.prin care locatorul se obligă a asigura utilitățile necesare funcționării, inclusiv serviciile de apă și canalizare)

-S.C. EURO MANAGEMENT @CONSULTING S.R.L. are încheiat contractul 01146/17.02.2012 prin care se asigură furnizarea/prestarea serviciilor de apă potabilă și de preluare a apelor uzate în rețeaua de canalizare de către operatorul regional.

-la data controlului s-a putut constata că apele uzate rezultate de pe platformă ajungeau în rețeaua de canalizare pluvială, cu descărcare în r. T-va Mică.

**Măsurile** trasate prin procesele verbale de constatare de către reprezentanții SGA Mureş:

-se vor lua cele mai urgente măsuri de stopare a evacuării de ape uzate în canalizarea de ape pluviale;

-se vor face demersurile necesare pentru racordarea la noua conductă de canalizare menajera a localitatii în vederea evacuării apelor uzate rezultate din activitățile desfășurate pe platformă.

-se interzice cu desăvârșire evacuarea directă neautorizată de ape uzate neepurate în cursurile de apă.

-SC EURO MANAGEMENT @ CONSULTING SRL va depune la ABA Mureș, o documentație tehnică întocmită de către un proiectant abilitat de M.A.P. în vederea obținerii actului de reglementare din punct de vedere gospodăririi apelor pentru platforma situată pe str.Industriei nr 4. Tîrnăveni, termen: 26.01.2019.

- Se va respecta cu strictețe legislația în vigoare din domeniul gospodăririi apelor.

S.C. EURO MANAGEMENT @CONSULTING S.R.L. a realizat racordarea sistemului de evacuare a apelor uzate la rețeaua de canalizare a localitatii, care a fost pus în funcțiune în data de 04.12.2018.

Unității SC Euro Management & Consulting SRL s-a fost întocmit Procesul –Verbal de constatare şi sancţionare a contravenţiilor în domeniul gospodăririi apelor cu seria ANAR 0005514/07.12.2018, aplicându-se sancţiunea avertisment, conform OG 2/2001 în baza Legii Apelor nr.107/1996 cu modificările şi completările ulterioare. Cheltuielile aferente poluării, de circa 5000 lei, vor fi suportate de SC Euro Management & Consulting SRL

**2.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în intervaul 14-16.12.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**GNM CJ Ialomița**revine cu informaţii suplimentare despre producerea, la data de 15.12.2018, ora 19.30, unui incendiu la un depozit de anvelope, apaţinând SC DRIMO INTER TRANS SRL VOLUNTARI, în apropierea căreia se afla un bazin cu carburant, pe raza oraşului Fierbinţi Târg, județul Ialomița. Echipajele ISUJ au acţionat pentru lichidarea incendiului, care a fost stins la ora 21.30. Nu se cunosc cauzele declanşatoare. Nu s-au raportat victime.

**GNM CJ Constanţa** informează telefonic că **la data de 17.12.2018 ora 19.00 a avut loc un incendiu la o locomotivă** în zona Mun. Constanţa. A intervenit ISU Constanţa pentru stingerea incendiului şi remedierea situaţiei.

**2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 16.12.2018 - 17.12.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE